            ROMÂNIA
JUDEŢUL HUNEDOARA
  MUNICIPIUL  BRAD
        P R I M A R U L
     Nr. 194/11560/18.11.2022

R E F E R A T   D E   A P R O B A R E 
pentru modificarea și completarea Hotărârii Consiliului Local nr. 196/2021 privind aprobarea Regulamentului de organizare şi funcţionare a serviciului social 
furnizat în comunitate “CANTINA DE AJUTOR SOCIAL” Brad

Prin Hotărârea Consiliului Local nr. 63/2006 s-a aprobat Regulamentul privind acordarea mesei la Cantina de Ajutor Social Brad - înființată prin H.C.L. nr. 78/2005, iar prin  Hotărârea Consiliului Local nr. 196/2021 s-a aprobat Regulamentul de organizare şi funcţionare a serviciului social furnizat în comunitate “CANTINA DE AJUTOR SOCIAL” Brad. 

Urmare modificărilor legislative în domeniu intervenite pe parcursul anilor, am inițiat prezentul proiect de hotărâre prin care am propus abrogarea Hotărârii Consiliului Local nr. 63/2006 și modificarea și completarea Hotărârii Consiliului Local nr. 196/2021 privind aprobarea Regulamentului de organizare și funcționare al serviciului social furnizat în comunitate ,,CANTINA DE AJUTOR SOCIAL” Brad.

Astfel la art. 6 alin.  2 din Regulament se va introduce o nouă literă  c care va avea următorul conținut:

Art. 6 alin. 2 lit. c ,,Modalitatea concretă de acordare și redistribuire a porțiilor este după cum urmează:  

c1) - Se acordă o porție pentru fiecare solicitare, fără a depăși numărul de 50 porții (în medie) ce pot fi acordate, conform Regulamentului de organizare și funcționare a Cantinei de ajutor social 

c2) -  Se acordă o porție în plus pentru familiile cu cel mai mare număr de copii iar apoi câte o porție în ordinea descrescătoare a numărului de copii, până la epuizarea numărului de porții disponibile

c3) - În cazul în care se ajunge la același număr de copii și mai ramân porții disponibile, se calculează venitul net/membru de familie și se acordă celor cu venitul cel mai mic, având prioritate familiile monoparentale

c4) - În cazul în care se ajunge la același venit/membru de familie și mai ramân porții disponibile, se consideră priorități cazurile care reprezintă situații medico - sociale deosebite, în conformitate cu actele medicale doveditoare depuse la dosar.    

c5) - Dacă si în această situație mai ramân porții disponibile ce nu s-au acordat în etapele anterioare, acestea se vor acorda familiei care are în întreținere copii de vârstă mai mare care au nevoie pentru o creștere armoniasă de un necesar caloric mai ridicat 

c6) - O porție rămasă disponibilă pentru luna în curs ca urmare a încetării dreptului pentru o persoană beneficiară se poate redistribui alteia care are o cerere de acordare “

Ca urmare a introducerii acestei litere se impune și modificarea art. 6 alin. 2 lit. a astfel:
„Art.6 alin. 2 lit. a  Condițiile de accesare a serviciilor:

a) Acte necesare,  după caz: […] ,,Dispoziția Primarului Municipiului Brad de stabilire a porțiilor de masă la Cantina de Ajutor Social Brad întocmită cu respectarea prevederilor art.6 alin.2 lit.c din prezentul  Regulament“. 


În contextul celor de mai sus supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
Invoc în susţinerea propunerii mele prevederile art. 1 şi art. 2 din Hotărârea Guvernului nr. 867/2015  pentru aprobarea Nomenclatorului serviciilor sociale, precum şi a regulamentelor - cadru de organizare şi funcţionare a serviciilor sociale, ale Ordinului nr. 29/2019 pentru aprobarea standardelor minime de calitate pentru acreditarea serviciilor sociale destinate persoanelor vârstnice, persoanelor fără adăpost, tinerilor care au părăsit sistemul de protecţie a copilului şi altor categorii de persoane adulte aflate în dificultate, precum şi a serviciilor acordate în comunitate, serviciilor acordate în sistem integrat şi cantinele sociale, ale art. 129 alin. 7 lit. a din O.U.G.  nr. 57/2019 privind Codul administrativ, cu modificările şi completările ulterioare precum și ale art. 11 alin. 4 din Legea nr. 554/2004 a contenciosului administrativ, actualizată.

